
24-TA-1532: Noteikumu projekts (Jauns)
Eiropas Savienības kohēzijas politikas programmas 2021. – 2027. gadam 2.1.1. specifiskā atbalsta mērķa “Energoefektivitātes veicināšana un siltumnīcefekta gāzu emisiju samazināšana”  2.1.1.6. pasākuma “Pašvaldību ēku energoefektivitātes paaugstināšana” otrās projektu iesniegumu atlases kārtas īstenošanas noteikumi

21. Ja projektu īsteno atbilstoši šo noteikumu 15. vai 17. punktam, projekta iesniedzējs iesniedz sadarbības iestādē vispārējas tautsaimnieciskas nozīmes pakalpojuma pilnvarojuma uzlicēja apliecinājumu par šo noteikumu 15.6. apakšpunktā minētās atlīdzības (kompensācijas) maksājumu kontroli un pārskatīšanu, kā arī minēto atlīdzības (kompensācijas) maksājumu pārmaksas novēršanu un atgūšanu, ievērojot Eiropas Savienības līmenī noteikto pārbaužu regularitāti, bet ne retāk kā reizi trijos gados un pilnvarojuma akta darbības perioda beigās. Ja projektu īsteno atbilstoši šo noteikumu 16. punktam, projekta iesniedzējs kopā ar projekta iesniegumu iesniedz apliecinājumu par sabiedriskajiem ūdenssaimniecības pakalpojumiem paredzēto kopējo maksājumu kontroli un pārskatīšanu, kā arī atlīdzības (kompensācijas) maksājumu pārmaksas novēršanu un atgūšanu, ievērojot Eiropas Komisijas lēmumā Nr.  2012/21/ES noteikto pārbaužu regularitāti, bet ne retāk kā reizi trijos gados un pilnvarojuma akta darbības perioda beigās.
	Iebildums
Noteikumu projekta 21. punktā norādīta atsauce uz Eiropas Komisijas 2011. gada 20. decembra lēmumu Nr. 2012/21/ES Par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi (turpmāk - Lēmums). Saistībā ar minēto vēršam uzmanību, ka saskaņā ar Līguma par Eiropas Savienības darbību 288. pantu lēmumi, kuros ir norādīti konkrēti adresāti, ir saistoši tikai šiem adresātiem. Ja lēmumu adresāts ir dalībvalstis un ir nepieciešams to normas padarīt saistošas privātpersonām, tad lēmumi ir jāpārņem valsts tiesību sistēmā tāpat kā direktīvas.[1]
Lēmuma 2. pants noteic, ka šo lēmumu piemēro valsts atbalstam attiecībā uz kompensāciju par sabiedrisko pakalpojumu sniegšanu, kas piešķirta uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi.
Lēmuma 13. pants noteic, ka šis lēmums ir adresēts dalībvalstīm. Ievērojot minēto, šajā gadījumā nepieciešams izvērtēt, vai Lēmums satur tādas normas, kas attiecināmas arī uz privātpersonām. Ja Lēmums šādas normas satur, tad lūdzam tās pārņemt noteikumu projektā un attiecīgi precizēt noteikumu projekta 21. punktu, svītrojot atsauci uz Lēmumu. Ja Lēmums nesatur normas, kas jāattiecina uz privātpersonām, un Lēmumu var tieši izpildīt valsts iestādes, tad arī šādā gadījumā noteikumu projekta 21. punktā atsauce uz Lēmumu svītrojama, jo atbilstoši Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" 170.-172. punktam normatīvā akta tekstā atsauces raksta tikai uz Eiropas Savienības regulām.


[1] Skat. arī Eiropas Savienības tiesību ieviešanas rokasgrāmatas 2.8. apakšnodaļu „Lēmumu ieviešana”, 48. lp., pieejama: https://www.tm.gov.lv/lv/es-tiesibu-ieviesana

26.3. dzīves cikls ir 15 gadi saules elektrostacijas uzstādīšanas gadījumā. Uzstādot citu atjaunīgos energoresursus izmantojošu elektroenerģiju ražojošu tehnoloģiju projekta dzīves ciklu nosaka atbilstoši iekārtu lietderīgās kalpošanas ilgumam.
	Iebildums
Vēršam uzmanību, ka no noteikumu projekta 26.3. apakšpunkta redakcijas nav izsecināms visu elektroenerģiju ražojošu tehnoloģiju projektu dzīves cikls, jo to nosaka atbilstoši iekārtu lietderīgās kalpošanas ilgumam. Ņemot vērā minēto, lūdzam noteikumu projekta anotācijā skaidrot, kā (pēc kādiem kritērijiem) tiks vērtēts punktā minēto iekārtu lietderīgās kalpošanas ilgums un projekta dzīves cikls. 
Papildus lūdzam skaidrot, kāpēc saules elektrostacijas uzstādīšanas gadījumā dzīves cikls ir noteikts tieši 15 gadi, bet, uzstādot citu atjaunīgos energoresursus izmantojošu elektroenerģiju ražojošu tehnoloģiju, projekta dzīves ciklu nosaka atbilstoši iekārtu lietderīgās kalpošanas ilgumam.

